Dokument ta' ħidma tal-persunal tal-Kummissjoni li jakkumpanja lil Proposta għal regolament tal-Parlament ewropew u tal-Kunsill li jistabbilixxi l-Istitut Ewropew tat-Teknoloġija - Analiżi ta' l-impatt l-integrazzjoni ta’ ħtiġijiet ta’ valutazzjoni ex ante - Sommarju eżekuttiv {KUMM(2006) 604 finali} {SEG(2006) 1313} /* SEK/2006/1314 */





[pic] | KUMMISSJONI TAL-KOMUNITAJIET EWROPEJ | Brussel 18.10.2006 SEG(2006) 1314 DOKUMENT TA' ĦIDMA TAL-PERSUNAL TAL-KUMMISSJONI Li jakkumpanja lil Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi l-Istitut Ewropew tat-Teknoloġija ANALIŻI TA' L-IMPATT l-integrazzjoni ta’ ħtiġijiet ta’ valutazzjoni ex ante SOMMARJU EżEKUTTIV {KUMM(2006) 604 finali}{SEG(2006) 1313} SOMMARJU EżEKUTTIV Introduzzjoni Il-proposta biex jiġi stabbilit Istitut Ewropew għat-Teknoloġija tressqet għall-ewwel darba mill-Kummissjoni fir-Rapport tar-Rebbiegħa tagħha ta’ l-2005. Fuq il-pedament ta’ proċess wiesgħa ta’ konsultazzjoni li sar fl-2005, il-Kummissjoni adottat l-ewwel Komunikazzjoni dwar l-IET fit-22 ta’ Frar 2006, fejn fasslet l-ambizzjoni u l-ambitu possibbli ta’ l-istitut. Il-Kunsill Ewropew ta’ Marzu 2006 għaraf li l-IET se jkun pass importanti biex jimtela l-vojt li jeżisti bejn l-edukazzjoni għolja, ir-riċerka u l-innovazzjoni u stieden lill-Kummissjoni biex sa nofs Ġunju 2006 tissottometti proposta dwar passi oħra li għandhom jittieħdu. Wara konsultazzjonijiet estensivi mal-partijiet ikkonċernati Ewropej u ma’ l-Istati Membri, il-Kummissjoni ppreżentat it-tieni Komunikazzjoni dwar l-IET fit-8 ta’ Ġunju 2006, fejn ipprovdiet aktar informazzjoni dwar numru ta’ kwistjonijiet speċifiċi u fasslet aktar passi lejn it-twaqqif tiegħu. Il-Kunsill Ewropew ta’ Ġunju 2006 afferma mill-ġdid l-importanza tal-IET u sejjaħ lill-Kummissjoni biex tippreżenta proposta formali fil-ħarifa ta’ l-2006. Din l-Analiżi ta' l-Impatt hija parti integrali minn din il-proposta.[1] Definizzjoni tal-problema Il-problema globali indirizzata bil-proposta għall-IET hija l-livell dgħajjef, u l-konċentrazzjoni dgħajfa, ta’ investiment fl-edukazzjoni għolja u fir-riċerka u l-iżvilupp fl-Ewropa, u r-rata baxxa tal-bidla tat-tagħrif u tar-riżultati tar-riċerka u l-iżvilupp f'attività ekonomika u f’impjiegi, meta mqabbla ma’ kompetituri prinċipali bħall-Ġappun u l-Istati Uniti b'mod partikulari. Dan id-distakk bejn l-Ewropa u kompetituri prinċipali f'dik li hija innovazzjoni huwa identifikat bħala waħda mill-isfidi ċentrali li l-Ewropea trid tindirizza fil-kuntest ta’ l-Istrateġija ta’ Tkabbir Ekonomiku u Impjiegi ta’ Liżbona. L-evidenza tissuġġerixxi li d-distakk ftit li xejn qed jonqos. Mill-inqas hemm ħames kwistjonijiet prinċipali li jistgħu jiġu identifikati bħala l-fatturi bażiċi: - Konċentrazzjoni insuffiċjenti ta’ riżorsi f'poli ta’ eċċellenza li kapaċi jikkompetu fix-xena globali; - Ir-riċerka u l-edukazzjoni trans- u inter-dixxiplinarji insuffiċjenti li huma ffukati fuq sfidi ta’ innovazzjoni fuq medda ta’ żmien twil u medju; - L-integrazzjoni inadegwata tat-tliet elementi tat-trijangolu ta’ l-għarfien; - In-nuqqas ta’ mudelli innovattivi ta’ tmexxija u ta’ organizazzjoni fl-istituzzjonijiet għar-riċerka u għall-edukazzjoni għolja Ewropej; - Numru eċċessiv ta’ barrieri li jikkontribwixxu għall-ispejjeż ta’ ‘mhux Ewropew’ fl-innovazzjoni. Inizzjattivi eżistenti u l-valur miżjud Ewropew ta’ l-inizjattiva proposta Ir-responsabbilità tal-politiki ta' l-edukazzjoni, ir-riċerka u l-innovazzjoni primarjament taqa’ fuq l-Istati Membri. Jeżistu varjazzjonijiet kbar bejn il-pajjiżi ta’ l-UE fir-rigward ta’ kif jitrattaw l-innovazzjoni, u bosta inizzjattivi u żviluppi nazzjonali pożittivi li għandhom jiġu ssostenuti u irrinforzati. Madankollu, in-natura u l-iskala ta’ l-isfida ta’ l-innovazzjoni tissuġġerixxi li azzjoni fil-livell Ewropew tista’ tiġġenera benefiċċji addizzjonali li ma jkunux jistgħu jintlaħqu bl-azzjonijiet separati ta’ l-Istati Membri. Fi kwalunkwe każ, il-Komunità qed tipprovdi appoġġ lill-Istati Membri fl-isforzi tagħhom biex itejbu l-innovazzjoni u t-trijangolu ta’ l-għarfien. Fil-kuntest ta’ l-Istrateġija ta’ Liżbona u l-OMCs dwar l-Edukazzjoni u t-Taħriġ 2010 kif ukoll il-Mira ta' 3% marbutin magħha, il-Kummissjoni tiffaċilità l-iskambji ta' politiki mmirati biex jiddentifikaw l-aqwa prassi u biex iħeġġu tfassil ta’ politika aħjar dwar kif jista’ jitnaqqas id-distakk f'dik li hija innovazzjoni. Bosta programmi li għandhom x’jaqsmu mat-trijangolu ta’ l-għarfien joperaw fi ħdan il-Programm Komunitarju ta’ Liżbona. Dawn il-programmi joffru appoġġ finanzjarju li huwa immirat ukoll lejn il-ħolqien ta’ qafas li permezz tiegħu l-universitajiet, iċ-ċentri ta’ riċerka, u l-intrapriżi ta’ l-UE u parteċipanti oħrajn fit-trijangolu ta’ l-għarfien ikunu jistgħu jisfruttaw il-kontribuzzjoni tagħhom għall-Istrateġija ta’ Tkabbir Ekonomiku u Impjiegi. L-UE topera numru ta’ programmi komunitarji li b’mod dirett jew indirett joffru appoġġ lil aspetti differenti tat-trijangolu ta’ l-għarfien, bħas-Seba’ Programm ta’ Qafas għar-Riċerka u l-Iżvilupp Teknoloġiku, il-Programm għall-Kompetittività u l-Innovazzjoni, il-Programm tat-Tagħlim Kontinwu Integrat, u l-Fondi Strutturali. S’issa l-ebda inizjattiva ta’ l-UE ma indirizzat fis-sħiħ it-tliet komponenti kollha tat-trijangolu ta’ l-għarfien b’mod kompletament integrat u li bih isaħħu reċiprokament lil xulxin; l-istrumenti eżistenti jindirizzaw jew waħda mill-oqsma tat-trijangolu ta’ l-għarfien waħedha, jew l-aktar l-aktar jintegraw żewgt oqsma u dan jagħmluh billi jappoġġjaw l-iżvilupp f’livell nazzjonali. Sal-lum, l-ebda inizjattiva ta’ l-UE ma ħeġġet l-iżvilupp ta’ istituzzjoni ta’ livell dinji fuq livell Ewropew bil-għan li tinkiseb l-eċċellenza meħtieġa fir-riċerka, l-edukazzjoni u l-innovazzjoni u massa kritika f’oqsma speċifiċi ta’ intervenzjoni. Dan il-potenzjali għadu ma ntlaħaqx. Sabiex jitnaqqas id-distakk f'dik li hija innovazzjoni bejn l-UE u l-kompetitturi prinċipali tagħha, huwa meħtieġ l-appoġġ għal sħubija strateġika immexxija mill-eċċellenza fil-livell ta’ l-UE bejn parteċipanti li huma involuti fit-tlett oqsma tat-trijangolu ta’ l-għarfien, fuq bażi inter- u trans- dixxiplinarju. L-Istitut Ewropew għat-Teknoloġija (IET) se jimmira li jkun operatur ta’ livell dinji fil-qasam tiegħu u li jservi bħala mudell li kapaċi jispira lil parteċipanti u lil netwerks oħra Ewropej fit-trijangolu ta’ l-għarfien biex dawn jaħdmu aħjar. B’dan il-mod ikun jista’ jikkumplimenta inizjattivi eżistenti ta’ politiki ta’ l-UE u nazzjonali u strumenti finanzjarji biex jitnaqqas id-distakk f'dik li hija innovazzjoni bejn l-UE u l-kompetituri prinċipali tagħha. L-għanijiet ta’ l-IET L-għanijiet ġenerali ta’ l-IET huma: - li jikkontribwixxi fit-titjib tal-kapaċità innovattiva ta’ l-Ewropa billi jinvolvi organizazzjonijiet assoċjati f’attivitajiet ta’ innovazzjoni integrata, riċerka u edukazzjoni fl-ogħla standards internazzjonali; - li jsir mudell fil-qasam integrat ta’ l-Innovazzjoni, ir-Riċerka u l-Edukazzjoni Ewropej billi jiġġenera innovazzjonijiet f’oqsma ta’ interess ewlieni ekonomiku u soċjali u billi jipprovdi mudell ta’ referenza għall-immaniġġjar ta’ l-innovazzjoni. L-IET għandu b’mod partikolari: - iwettaq u/jew jippromwovi riċerka strateġika trans- u inter- dixxiplinarja f’oqsma ta’ interess ewlieni ekonomiku jew soċjali; - iservi bħala mudell ta’ referenza li jippromwovi bidliet aktar wiesa’ li huma ta’ benefiċċju u l-‘immodernizzar’ ta’ l-edukazzjoni għolja u r-riċerka fl-UE, kemm direttament permezz ta’ l-attivitajiet li jirriżultaw kif ukoll indirettament; - jippromwovi l-użu tal-‘prodotti’ ta’ l-attivitajiet ta’ l-IET għall-benefiċċju ta’ l-UE; - jikseb ‘massa kritika’ ta’ riżorsi umani u fiżiċi f’oqsma ta’ għarfien stateġiċi trans- u inter- dixxiplinarji minn organizzazzjonijiet assoċjati u b’hekk jiġbed u jżomm riċerkaturi ta’ livell għoli u investment mis-settur privat fir-riċerka u l-iżvilupp; - jippromwovi forom ġodda ta’ kollaborazzjoni bejn it-tipi differenti ta’ organizazzjonijiet assoċjali involuti fit-trijangolu ta’ l-għarfien; - isaħħaħ is-sinerġiji (u jevita duplikazzjoni) ma’ politiki u programmi oħra ta’ l-UE fil-qasam ta’ l-edukazzjoni u r-riċerka u l-iżvilupp. Għażliet ta’ Politika L-Analiżi ta’ l-Impatt ikkonsidrat ħames Għażliet ta’ Politika għall-ħolqien ta’ IET li jindirizzaw dawn l-għanijiet. L-ewwel tlieta jipprovdu għal mekkaniżmi operattivi ġodda biex jitwettqu l-innovazzjoni, ir-riċerka u l-edukazzjoni iżda dawn huma differenti minn xulxin fil-grad ta’ ċentralizzazzjoni u fl-organizzazzjoni minn fuq għal isfel jew minn isfel għal fuq. Ir-raba għażla mhix operattiva iżda tfittex li tilħaq l-effetti tagħha permezz ta’ l-għoti ta’ għajnuna finanzjarja lil operaturi u netwerks eżistenti. Il-ħames (status quo) għażla hija punt ta’ referenza li magħha jistgħu jitqabblu l-għażliet l-oħra. 1. L-IET Ċentralizzat. Din l-għażla tinvolvi t-twaqqif ta’ IET li jeleġġi u jikkontrolla Komunitajiet għall-Għarfien u l-Innovazzjoni (Knowledge and Innovation Communities (KICs)) f’qasam/oqsma trans- u inter-dixxiplinarju/i impenjat/i f’attivitajiet ta’ edukazzjoni, ta’ riċerka u ta’ innovazzjoni. Il-KICs jinħolqu minn riżorsi ‘sekondati’ u użati mill-IET. Ir-riżorsi huma mogħtija bħala kontribuzzjoni minn organizzazzjonijiet assoċjati u legalment jsiru parti mill-IET li jiġi kkonfigurat f’istituzzjoni waħda u ġdida. B’din l-għażla l-IET jikkonferixxi gradi post-graduate. Huwa jkun immexxi minn korp ċentrali governattiv li jkollu grad għoli ta’ awtonomija fl-għażla tal-KICs, l-għoti ta’ premijiet lill-membri tal-persunal, permezz ta’ negozjar jikkooptja elementi ta’ istituzzjonijiet eżistenti, u jikkoopera ma’ partijiet oħra. Dan il-korp ikollu rwol amministrattiv dirett fit-twaqqif ta’ qafas komuni u regoli li permezz tagħhom jiġu organizzati l-attivitajiet tal-KICs u n-nies jiġu evalwati u ppremjati. Il-finanzjament tal-bidu jingħata mill-UE. 2. L-IET Distribwit. Din l-għażla, bħall-ewwel għażla, tinvolvi l-ħolqien ta’ sensiela ta’ Komunitajiet għall-Għarfien u l-Innovazzjoni iżda dawn ikunu kompletament awtonomi kemm minn tmexxija ċentrali kif ukoll minn xulxin. L-IET ikun entità ta’ finanzjament li kapaċi jidderieġi r-riżorsi lil dawn l-entitajiet legali ġodda. Il-KICs ikollhom l-għażla li jikkonferixxu gradi post-graduate bl-użu ta’ mudelli aktar flessibli bħall-gradi konġunti. L-istituzzjonijiet eżistenti jiġu mistiedna jippreżentaw proposti u jiġu offruti finanzjament biex jibdew mill-IET. It-tmexxija tiġi ddelegata fil-livell tal-KIC u organizzazzjonijiet kostitwenti. Il-koordinazzjoni ċentrali ma twaqqafx a priori l-oqsma ta’ interess jew l-oqfsa speċifiċi operattivi. Dawn jiġu ddeterminati minn kull KIC. 3. L-IET Integrat. Din l-għażla għandha kemm mill-ewwel kif ukoll mit-tieni għażla. Bħat-tieni għażla, din l-għażla taħseb għall-ħolqien ta’ entitajiet legali ġodda li jirċievu kontribuzzjoni ta’ rizorsi umani u fisiċi (KICs) minn organizzazzjonijiet assoċjati mis-setturi ta’ l-edukazzjoni, ir-riċerka u l-kummerċ. Dawn l-“impriżi konġunti” ikollhom grad għoli ta’ awtonomija fid-determinazzjoni ta’ kif l-isħab jingħaqdu flimkien iżda dan iseħħ fl-ambitu ta’qafas komuni ta’ prinċipji u linji gwida mfassla mill-Bord Governattiv (BG) ta’ l-IET. Fil-fatt, bħal fl-ewwel għażla, il-KICs ikunu kkoordinati minn entità legali oħra, il-Bord Governattiv ta’ l-IET, li tfassal l-istrateġija ġenerali (per eżempju, f'liema oqsma se tinvesti), tagħżel u tevalwa assoċjazzjonijiet kandidati, tagħtihom l-istatus ta’ IET KIC u l-finanzjament relatat u tissorvelja l-ħidma tagħhom. Madankollu, bħal fit-tieni għażla, il-KICs jżommu grad għoli ta’ awtonomija. F’dan il-qafas il-KICs jorganizzaw ix-xogħol u l-attivitajiet tagħhom b’mod awtonomu, inkluż ir-reklutaġġ u l-għoti tal-gradi. 4. L-IET ta’ l-Iffinanzjar u l-Ittikketjar. B’din l-għażla, l-IET bħala korp ta’ finanzjament jagħti tikketta ta’ l-IET u jalloka riżorsi lil organizzazzjonijiet eżistenti li jilħqu kriterji ta’ eċċellenza. Huwa jagħżel u jiffinanzja organizzazzjonijiet eżistenti li jilħqu kriterji ta’ eċċellenza fuq il-bażi ta’ sejħiet għall-proposti. Xi uħud mill-organizzazzjonijiet iffinanzjati jistgħu jinvolvu kooperazzjoni transnazzjonali iżda din tinkiseb permezz ta’ mekkaniżmi kollaborattivi eżistenti. L-istituzzjonijiet magħżula jaddottaw it-tikketta ta’ l-IET. 5. L-istatus quo. L-‘istatus quo’ huwa meta ma jkunx jeżisti l-IET u minflok il-problemi diskussi hawn fuq jiġu ndirizzati permezz ta’ programmi u politiki eżistenti. Din l-għazla hija punt ta’ referenza li magħha jistgħu jitqabblu l-għażliet l-oħra. Tqabbil bejn l-Għażliet ta’ Politika Il-valutazzjoni hija bbażata fuq firxa wiesa’ ta’ kontribuzzjonijiet magħmula minn numru ta’ partijiet interessati permezz ta’ mezzi varji bħall-Konsultazzjoni Pubblika, dokumenti ta’ pożizzjoni, artikoli, u laqgħat. Qed jiġi assumat li l-livell ta’ finanzjament iddedikat (kemm mill-UE kif ukoll minn sorsi oħra) li se jkun disponibbli għall-IET taħt l-għażliet ta’ politika 1, 2, 3, u 4 jkun l-istess iżda l-istatus quo (l-għażla ta’ politika 5) ma tkunx tinvolvi finanzjament iddedikat mill-UE. Dan il-livell huwa assumat li huwa ta’ 2.4 biljun Euro għall-perjodu 2008-2013 kif ġie elaborat f’Taqsima 8 tar-Rapport dwar l-Analiżi ta’ l-Impatt. L-analiżi tissuġġerixxi li tliet Għażliet ta’ Politika għandhom impatt ġenerali addizzjonali kbir meta mqabbel ma’ l-istatus quo. Dawn huma għażliet 1, 2 u 3: Dan l-impatt huwa relatat ma’ l-abilità tagħhom li jindirizzaw il-bżonn li jinħarġu riżorsi biex tinkiseb massa kritika fl-oqsma magħzula u biex jipprovdu wkoll mudelli ġodda li jintegraw it-tliet aspetti tat-trijangolu ta’ l-għarfien. Dawn it-tliet għażliet huma differenti l-aktar fil-mudell ta’ tmexxija li permezz tiegħu tinkiseb din l-integrazzjoni. L-ewwel għażla tisħaq fuq il-bżonn ta’ koordinazzjoni u għalhekk tipprovdi rwol aktar b’saħħtu lill-istruttura tat-tmexxija fit-tfassil tal-prijoritajiet u fl-organizzar tax-xogħol tal-KICs. Dan iwassal għal sinerġiji aktar b’saħħithom bejn il-KICs u joħloq il-kundizzjoni għal aktar mudelli innovattivi biex jiġu involuti sħab privati, biex jiġi diskuss b’mod aktar ċar il-bżonn li jingħelbu il-barrieri tal-UE kontra l-mobilità u l-kooperazzjoni, u biex ikun mudell u simbolu aktar viżibbli ta’ l-għarfien Ewropew. Min-naħa l-oħra, iċ-ċentralizzazzjoni b’saħħitha tista’ twassal għal tmexxija burokratika u għal nuqqas ta’ flessibilità li hija bżonnjuża biex tlaħħaq ma’ ambiti ġodda ta’ għarfien; b’żieda ma dan, l-istess ċentralizzazzjoni tista’ tfixkel fir-rieda tas-sħab li jagħtu kontribuzzjoni, u b’hekk titnaqqas il-kapaċità li tinkiseb massa kritika billi jingħata dak li diġa jeżisti. It-tieni għażla tiddelega ħafna mill-inkarigi strateġiċi u operattivi lill-KICs, li huma aktar miftuħa għall-influwenza u l-azzjonijiet tas-sħab. Din l-għażla tibbilanċja d-dgħjufijiet ta’ l-ewwel għażla, tirrappreżenta mudell li huwa potenzjalment aktar adattabli u attraenti għall-parteċipanti, iżda madankollu tirrappreżenta sensiela ta’ żvantaġġi meta mqabbla ma’ l-ewwel għażla. Il-KICs ikunu inqas koordinati u għalhekk jinħoloq ir-riskju li l-attivitajiet jirkbu fuq xulxin; il-mudelli li joħolqu biex jorganizzaw ix-xogħol tagħhom ikunu anqas innovattivi meta mqabbla ma prassi attwali; dawn jindirizzaw b’mod anqas ċar il-bżonn li jingħataw soluzzjonijiet fuq livell ta’ l-UE biex jingħelbu l-barrieri kontra l-mobilità u l-kooperazzjoni; fl-aħħarnett, dawn ma jkollhomx l-istess livell ta’ viżibilità u impatt simboliku. It-tielet għażla, dik preferuta, tirrappreżenta mudell li jindirizza l-kompromess bażiku. Din timmira li tibbilanċja sensiela ta’ għażliet opposti: il-bżonn ta’ koordinazzjoni biex tiġi assigurata orjentazzjoni sinerġetika u strateġika, flimkien ma’ l-awtonomija meħtieġa mill-KICs biex tkun adattabli; il-bżonn li tkun indipendenti b’mod suffiċjenti biex timxi ma’ l-aġenda ta’ l-IET filwaqt li tibqa’ attraenti biżżejjed biex tinvolvi organizzazzjonijiet assoċjati; il-bżonn li tesperimenta b’mezzi ġodda biex tintegra r-riċerka, l-edukazzjoni u l-innovazzjoni ma’ dak li jiddependi fuq prassi tajba eżistenti. Il-kisba ta’ bilanċ korrett bejn dawn il-kompromessi tiddependi ħafna mill-implimentazzjoni konkreta tal-mudell. Sfidi prinċipali għall-Għażla tal-Politika preferuta It-tielet għażla iġġib magħha numru ta’ sfidi li essenzjalment joħorġu mill-bżonn li jiġu amministrati numru ta’ kompromessi bażiċi. L-Analiżi ta’ l-Impatt telabora fuq dawn l-isfidi u kompromessi u tipproponi xi linji gwida biex tindirizzahom, b’mod partikolari fir-rigward tat-Tmexxija, l-Għażla tal-KICs, ir-Riżorsi Umani, il-Propjetà Intelletwali, l-Għoti ta’ Gradi, u l-Iffinanzjar. Ġustifikazzjoni ta’ l-Ispiża Ħafna mir-riżorsi ta’ l-UE jintefqu fuq l-iffinanzjar tal-kapaċitajiet produttivi tal-KICs. Ir-riżorsi meħtieġa fil-livell tal-KICs jirriflettu l-profil ġenerali tad-dħul u tan-nefqa u għandhom ikunu komparabbli ma’ universitajiet u istituzzjonijiet ta’ l-UE li l-aktar irendu profitt. Fir-rigward ta’ riżorsi li jintefqu fil-kapaċità produttiva tal-KICs, minħabba li l-IET għandu l-intenzjoni li jevita sforzi doppji u li joħloq sinerġiji bejn ir-riżorsi eżistenti, dawn ir-riżorsi jimmiraw li jrendu profitt. L-ispejjeż amministrattivi u ta’ tmexxija ta’ l-IET flimkien għandhom jirrappreżentaw ammont relattivament żgħir ta’ l-ispejjeż ġenerali. Dawn l-ispejjeż jirrappreżentaw l-ispejjeż tal-koordinażżjoni tal-proċess ġenerali ta’ l-integrazzjoni ta’ l-innovazzjoni, ir-riċerka u l-edukazzjoni. Dawn l-ispejjeż hemm bżonn li jitqabblu mal-valur miżjud li jista’ jinkiseb mill-għoti ta’ bażi istituzzjonali ġdida u b’saħħitha għal kollaborazzjoni fuq livell Ewropew u mill-potenzjal li tinħoloq massa kritika u eċċellenza li żżid il-kompetittività ta’ l-UE. Jekk il-mudell propost ta’ l-IET jkun ta’ suċċess, allura l-IET għandu jrendi profitt għoli. [1] Dan ir-rapport jorbot biss lis-servizzi tal-Kummissjoni involuti fil-preparazzjoni tiegħu, huwa mħejji bħala bażi għall-kummenti u ma jippreġudikax il-forma finali ta' kwalunkwe deċiżjoni meħuda mill-Kummissjoni.